text: Jægernes juleaften - årets bukkejagt er skudt i gang
  16 maj 2017 kl. 14.02
  Hvert år den 16. maj går årets bukkejagt ind. En stor dag for jægere, der håber på at nedlægge et eksemplar af dyret.
  
  Vogt dig, hvis du er råvildt med gevir. For jægerne har ventet og glædet sig som børn til juleaften.
  - 16. maj er specielt for os jægere, fordi vi får lov til at begynde på bukkejagten, siger 52-årige Poul Bundgaard Christensen til TV SYD.
  Poul Bundgaard Christensen, jæger, Jels: "Det er afstressende. Du tænker ikke på hverdagens trummerum, når du går herude. Der slapper man af og nyder det."
  Han har gået på jagt, siden han var 16 år. For ham er kombinationen af bukkejagten, naturen og roen optimal.
  - Det er afstressende. Du tænker ikke på hverdagens trummerum, når du går herude. Der slapper man af og nyder det, forklarer jægeren.
  Jagten er med til at holde bestanden af bukke nede og undgå sygdom blandt vildtet. Og selvom vejret tirsdag viser sig fra sin grå og regnvåde side, så holder det ikke jægerne tilbage.
  - Det er et privilegium, at vi får lov at gå på jagt. Vi nyder at gå ude i naturen og skyder det overskud, som naturen giver, slutter Poul Bundgaard Christensen.
  Dagens jagt endte uden buk for Poul Bundgaard Christensen. Men han og vennerne må skyde bukke indtil 15. juli, hvor bukkene begynder at gå i brunst.
  